CELEX: 32022R0478
Language: bg
Date: 2022-03-24 00:00:00
Title: Регламент за изпълнение (ЕС) 2022/478 на Комисията от 24 март 2022 година за запазване на защитните мерки по отношение на вноса на двучерупчести мекотели от Турция, предназначени за консумация от човека (текст от значение за ЕИП)

25.3.2022   
               
               
                  BG
               
               
                  Официален вестник на Европейския съюз
               
               
                  L 98/54
               
            
         РЕГЛАМЕНТ ЗА ИЗПЪЛНЕНИЕ (ЕС) 2022/478 НА КОМИСИЯТА
         от 24 март 2022 година
         за запазване на защитните мерки по отношение на вноса на двучерупчести мекотели от Турция, предназначени за консумация от човека
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2017/625 на Европейския парламент и на Съвета от 15 март 2017 г. относно официалния контрол и другите официални дейности, извършвани с цел да се гарантира прилагането на законодателството в областта на храните и фуражите, правилата относно здравеопазването на животните и хуманното отношение към тях, здравето на растенията и продуктите за растителна защита, за изменение на регламенти (ЕО) № 999/2001, (ЕО) № 396/2005, (ЕО) № 1069/2009, (ЕО) № 1107/2009, (ЕС) № 1151/2012, (ЕС) № 652/2014, (ЕС) 2016/429 и (ЕС) 2016/2031 на Европейския парламент и на Съвета, регламенти (ЕО) № 1/2005 и (ЕО) № 1099/2009 на Съвета и директиви 98/58/ЕО, 1999/74/ЕО, 2007/43/ЕО, 2008/119/ЕО и 2008/120/ЕО на Съвета, и за отмяна на регламенти (ЕО) № 854/2004 и (ЕО) № 882/2004 на Европейския парламент и на Съвета, директиви 89/608/ЕИО, 89/662/ЕИО, 90/425/ЕИО, 91/496/ЕИО, 96/23/ЕО, 96/93/ЕО и 97/78/ЕО на Съвета и Решение 92/438/ЕИО на Съвета (Регламент относно официалния контрол) (1), и по-специално член 128, параграф 1 от него,
         като има предвид, че:
         
                     (1)
                  
                  
                     Регламент за изпълнение (ЕС) № 743/2013 на Комисията (2) бе приет, тъй като при одити на Комисията бяха установени пропуски при осъществяването на официалния контрол на производството на двучерупчести мекотели, предназначени за въвеждане в Съюза, от страна на компетентните органи на Турция, и тъй като държавите членки докладваха за пратки двучерупчести мекотели с произход от Турция, които не отговарят на микробиологичните стандарти на Съюза.
                  
               
                     (2)
                  
                  
                     При последния одит, проведен от Комисията през септември 2015 г., бе установено, че продължават да съществуват съществени пропуски в системата за контрол на двучерупчестите мекотели, предназначени за въвеждане в Съюза.
                  
               
                     (3)
                  
                  
                     През януари 2020 г. компетентните органи на Турция представиха информация относно корективните мерки, предприети за отстраняване на тези пропуски. Макар, на хартия, тази информация първоначално да бе оценена положително, досега не бе възможно да се извърши одит на място с цел проверка на изпълнението на тези действия поради ограниченията, свързани с пандемията от COVID-19. Докато резултатите от одита не получат положителна оценка, мерките, наложени с Регламент за изпълнение (ЕС) № 743/2013, следва да останат в сила.
                  
               
                     (4)
                  
                  
                     Срокът на действие на Регламент за изпълнение (ЕС) № 743/2013 изтече на 31 декември 2021 г. Освен това, като се има предвид, че Директива 97/78/ЕО на Съвета (3), която представлява основанието за горепосочения регламент, вече не е приложима, правното основание на регламента за изпълнение на Комисията следва да бъде актуализирано и да препраща към член 128 от Регламент (ЕС) 2017/625.
                  
               
                     (5)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Предмет
            Настоящият регламент се прилага за живи, охладени, замразени или преработени двучерупчести мекотели, предназначени за консумация от човека (кодове по КН: 0307, 1605) и с произход от Турция.
         
         
            Член 2
            Забрана за въвеждането на живи и охладени двучерупчести мекотели
            Държавите членки не позволяват въвеждането в Съюза на живи и охладени двучерупчести мекотели с произход или изпратени от Турция.
         
         
            Член 3
            Мерки относно замразени и преработени двучерупчести мекотели
            
               1.   Държавите членки извършват изпитвания на пратки от замразени и преработени двучерупчести мекотели с произход или изпратени от Турция, както е предвидено в параграф 2, като използват подходящи планове за вземане на проби и методи на откриване.
               Тези изпитвания се извършват на граничния контролен пункт на въвеждане на съответните пратки в Съюза.
            
            
               2.   Държавите членки извършват необходимите изпитвания, за да определят:
               
                           а)
                        
                        
                           нивото на заразяване с Escherichia coli във всички пратки замразени двучерупчести мекотели;
                        
                     
                           б)
                        
                        
                           наличието на морски биотоксини във всички пратки замразени или преработени двучерупчести мекотели.
                        
                     
            
               3.   Пратките, които се подлагат на посочените в параграфи 1 и 2 изпитвания, остават под надзора на компетентните органи на съответния граничен контролен пункт, докато се получат и оценят резултатите от тези изпитвания.
            
            
               4.   Ако изпитванията, посочени в параграфи 1 и 2, покажат, че има вероятност дадена пратка да увреди човешкото здраве, компетентният орган незабавно конфискува и унищожава пратката или я подлага на специална обработка, както е предвидено в член 67 от Регламент (ЕС) 2017/625 и в съответствие с член 71, параграфи 1 и 2 от същия регламент.
            
         
         
            Член 4
            Разходи
            Всички разходи, направени от държавите членки във връзка с прилагането на настоящия регламент, са за сметка на оператора или неговия представител, отговарящи за пратката при представянето ѝ на граничния контролен пункт на въвеждане в Съюза.
         
         
            Член 5
            Влизане в сила и срок на прилагане
            Настоящият регламент влиза в сила на четвъртия ден след деня на публикуването му в Официален вестник на Европейския съюз.
            
            Той се прилага до 31 декември 2023 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 24 март 2022 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 95, 7.4.2017 г., стр. 1.
         
            (2)  Регламент за изпълнение (ЕС) № 743/2013 на Комисията от 31 юли 2013 г. за въвеждане на защитни мерки по отношение на вноса на двучерупчести мекотели от Турция, предназначени за консумация от човека (ОВ L 205, 1.8.2013 г., стр. 1).
         
            (3)  Директива 97/78/ЕО на Съвета от 18 декември 1997 г. за определяне на принципите, които регулират организацията на ветеринарните проверки на продуктите, въведени в Общността от трети страни (ОВ L 24, 30.1.1998 г., стр. 9).